Posljednjih šest godina, otkako ih je mama napustila, otac i sin žive sami. Ali se ne predaju.

'Ovo je kuća od mog pradjeda, ne znam više koga. Drugim ljudima malo izgleda strašno i sve, al' meni je tako ok. To je moj dom', kaže petnaestogodišnji Milan.

Hrvatska na nogama – svi žele pomoći Milanu i njegovom ocu!



U trošnoj drvenoj kućici staroj gotovo osamdeset godina, u selu Komarevo kod Siska, živi sa samohranim ocem Matijom. Bez tekuće vode, kupaone ili električnog štednjaka. Jedini luksuz koji imaju je televizor i stara peć na drva.

Posljednjih šest godina, otkako ih je mama napustila, žive sami.

'Nikad nisam pomišljao da bih sam mogao odgajati dijete. To je težak zadatak, ali mora se prihvatiti ono što je. Jer da ga ja ostavim, gdje bi bilo dijete? Bilo bi u sirotinjskom domu. Ja sam ga prihvatio. To je moje. Mučim se, brinem se', kaže tata.

Žive od 1400 kuna socijalne pomoći. Matija je nezaposlen, ali kaže to ne znači da ne radi.

'Tata radi, pomogne svakom u susjedstvu. Radi kod nekih svojih prijatelja nekad kad uzmogne, al' baš rijetko ga zovu. Prije je znao radit po cijeli dan za 150 kuna', objašnjava Milan.

Iako teško žive, nikada nisu gladni. Za to uvijek mora biti pa kada dođe kraj mjeseca, a oni potroše sav novac, tata se zaduži. Štedi gdje god može pa već dvije godine rublje pere na ruke jer novca za novu perilicu nemaju.

Milan nema ni mobitel ni kompjuter. Ni ne traži, kaže tata.

'On nije prezahtjevan, skroman je. Vidi kakva je situacija, ne traži on mene puno. Ja mu prišparam neki dinar, dam mu za školu, za sendvič i za sokić. Kod kuće mu napravim da jede i toplo mu bude'.

Jedino što je tražio bilo je maturalno putovanje na koje ide na proljeće. 1650 kuna za tjedan dana s kolegama iz razreda. Uspomena i doživljaj koji mu Matija unatoč teškoj materijalnoj situaciji nije želio uskratiti. Zato svaki mjesec od skromnih primanja za Milanov maturalac odvaja 300 kuna.

Priču o ocu koji žrtvuje puno kako bi sinu ispunio veliku želju pogledajte u priloženom videu magazina Provjereno.

Brojni građani žele pomoći, hvala svima!

Nakon priče u Provjerenom gledatelji nisu ostali sjediti prekriženih ruku, pa će, čini se, život ovog hrabrog samohranog oca i njegovog sina od sada biti znatno drugačiji.

Za novčane donacije možete koristiti ove podatke:

Ime – Milan Basarac

Adresa – Komarevo

IBAN - HR82 2390001 3220906869

Za uplate iz inozemstva - SWIFT Hrvatske poštanske banke: HPBZHR2X

Za sve ostale donacije, poput odjeće, obuće i kućanskih aparata, molimo vas za strpljenje – Matijina i Milanova kuća je malena, i ne može primiti sve što im želite poslati. Redakcija Provjerenog i za to smišlja rješenje u dogovoru s obitelji, više informacija javit ćemo vam na našem portalu i u Dnevniku Nove TV!

DNEVNIK.hr pratite putem iPhone/iPad | Android | Twitter | Facebook